Reet Bender

Reet Bender (aastani 1997 Reet Kuiv; sündinud 21. oktoobrill 1974 Tartus) on eesti filoloog, kultuuriloolane ja tõlkija, Tartu Ülikooli baltisaksa sõnaraamatu töörühma juht.
Ta töötab Tartu Ülikooli maailma keelte ja kultuuride kolledži germanistika osakonna lektorina. Tema peamised uurimisvaldkonnad on baltisaksa keel ning kultuur; ajaloolised keelesuhted Baltikumis; baltisaksa leksikograafia; identiteedi ja keele suhestatus; baltisaksa memuaristika; baltisaksa üliõpilaskeel ja -kultuur; eesti tõlkelugu. Ta peab ülikoolis mitu loengukursust, sealhulgas baltisaksa tekstide lektüür ja tõlge; humanitaarteaduslik tõlge ning saksakeelsetete maade ajalugu.

Haridus ja akadeemilised kraadid

Reet Bender lõpetas 1993. aastal Tartu 10. Keskkooli ja 2000. aastal Tartu Ülikooli filosoofiateaduskonna bakalaureuseõppe saksa keele ja kirjanduse erialal (cum laude). Enne magistriõpinguid täiendas ta end Saksamaal aastatel 1996–1998 Erlangen-Nürnbergi Friedrich-Alexanderi Ülikoolis  ja  aastal 1998 Marburgi ülikoolis.
Aastatel 2000–2002 õppis ta Tartu ülikoolis magistriõppes teadusmagistri kraadi saamiseks. Aastal 2001 täiendas ta end taas Marburgi ülikoolis. 2002. aastal kaitses ta Tartu ülikoolis filoloogiamagistri kraadi tööga "Die Dorpater Studentensprache und die deutschbaltischen studentischen Korporationen an der Kaiserlichen Universität Dorpat im 19. Jahrhundert – die baltische Eigenart in der deutschen Studentenkultur".
2003. aastal astus Bender Tartu ülikooli saksa filoloogia doktorantuuri. 2009. aastal kaitses ta samas doktorikraadi (PhD) väitekirjaga "Oskar Masing und die Geschichte des Deutschbaltischen Wörterbuchs" ("Oskar Masing ja Baltisaksa sõnaraamatu lugu"; juhendajad saksa keeleteaduse dotsent Anne Arold ja ajalooprofessor Tiit Rosenberg). 
Aastatel 2009 ja 2014 täiendas Bender end Göttingeni ülikoolis ning aastatel 2006, 2009 ja 2010 Marburgi Herderi instituudis.
Aastatel 2014–2016 õppis Bender Tartu ülikooli tõlkeõpetuse magistriõppes. 2016. aastal kaitses ta humanitaarteaduste magistri (M.A.) suulise tõlke alal tööga "Baltisaksa tekstide tõlgetest eesti keelde alates Teise maailmasõja lõpust kuni tänase päevani. Lisandusi eesti tõlkeloole" (juhendaja tõlketeaduse lektor Teje Loogus).

Töökäik

Bender asus 2003. aastal tööle Tartu Ülikooli maailma keelte ja kultuuride kolledži germaani, romaani ja slaavi filoloogia instituudi saksa filoloogia osakonda õppeülesande täitjana. Aastatel 2005–2010 oli ta samas erakorraline lektor ja 2010. aastast töötab lektorina.

Baltisaksa sõnaraamatu töörühm

2010. aastal loodi Tartu ülikoolis Baltisaksa sõnaraamatu töörühm, mille eesmärgiks oli Alfred Schönfeldti (eluaastad 1916–1992) sõnaraamatuarhiivi baasil saksa, eesti ja läti vastetega baltisaksa sõnaraamatu koostamine, lisamaterjaliga täiendamine ja väljaandmine. Alates aastast 2011 tegutseb nimetatud ettevõtmine riikliku programmi "Eesti keel ja kultuurimälu" toel ja ühise projektina mitmete asutustega. Töörühma juhib Reet Bender.

Teaduskorralduslik tegevus

Reet Bender on 2010. aastast Õpetatud Eesti Seltsi, 2013. aastast Eesti Rakenduslingvistika Ühingu, 2014. aastast Baltisaksa Kultuuri Selts Eestis ja 2017. aastast Eesti Goethe Seltsi liige.

Isiklikku

Reet Benderi isa Mart Kuiv (sündinud 1931) on agrotehnikateadlane, kes on töötanud Eesti Loomakasvatuse ja Veterinaaria Teadusliku Uurimise Instituudi erikonstrueerimisbüroo teadusdirektorina.